מיקי זוהר

מכלוף "מיקי" זוהר (נולד ב-28 במרץ 1980) הוא שר התרבות והספורט מטעם הליכוד ויו"ר עמית של הליכוד העולמי. בעברו כיהן כחבר מועצה וסגן ראש עיריית קריית גת במשך שבע שנים.

ביוגרפיה
מכלוף (מיקי) זוהר נולד בבאר שבע וגדל בקריית גת, לאלי, יליד מרוקו, ולדינה, ילידת תוניסיה. נקרא מכלוף על שם סבו. בהיותו בן חמש נהרג אביו בתאונת דרכים. למד בבית הספר היסודי-דתי משואה בקריית גת, ובנעוריו גר באשקלון, שם למד בחטיבת הביניים ובתיכון אורט ישראל. שירת בצה"ל כמפקד טירונים בבסיס ניצנים.

עסק שנים בתחום הנדל"ן, היה פעיל חברתי בקריית גת והקים את קבוצת הכדורסל המקומית. בעל תואר ראשון במשפטים מהמרכז האקדמי למשפט ולעסקים ברמת-גן ותואר שני במשפטים מאוניברסיטת בר-אילן.

פעילות ציבורית
בשנת 2008 נבחר למועצת העיר בקריית גת כשהוא עומד בראש רשימה עצמאית, ושימש יו"ר ועדת הביקורת של העירייה.

בשנים 2004–2014 שימש יו"ר קבוצת הכדורסל מכבי קריית גת שעלתה לליגת העל בעונת .

בשנת 2013 נבחר ליו"ר סניף הליכוד בעירו, ובשנת 2014 נבחר לחבר במזכירות הליכוד מטעם הדרום. ניצח בפריימריז ב"ליכוד" לקראת הבחירות המוניציפליות (2013) בקריית גת. הרשימה בראשותו קיבלה שני מנדטים במועצת העיר. שימש סגן ראש עיריית קריית גת, יו"ר החברה הכלכלית והממונה על הספורט ודירקטור בחברת י.ש. גת.

במישור הארצי
בבחירות המקדימות לכנסת ה-20 התמודד על תפקיד נציג מחוז הנגב, מקום 22 ברשימה, זכה בו ונכנס לכנסת. נגדו התמודד אז מישל בוסקילה, לימים חבר הכנסת מטעם מפלגת תקווה חדשה.

ביולי 2015 מונה לרכז הקואליציה בוועדת הכספים וליו"ר ועדת המשנה לספורט של הכנסת. ביולי 2016 מונה ליו"ר הוועדה המיוחדת לצדק חלוקתי ולשוויון חברתי.

ביולי 2017 קיבל הערה מוועדת האתיקה של הכנסת על ניגוד עניינים בכך שניהל דיונים על שכונת "כרמי גת" כיו"ר הוועדה המיוחדת לצדק חלוקתי ולשוויון חברתי, אף על פי שהוא ואשתו מחזיקים נכסים בשכונה. הוועדה קבעה שעל זוהר להימנע מליזום ומלנהל ישיבות העוסקות בשכונה. ח"כ זוהר כפר בטענות והבהיר כי הדיונים נערכו לבקשת עיריית קריית גת ונועדו לטפל בצרכיהם של קרוב ל-8,000 תושבי השכונה.

בינואר 2018 מונה ליו"ר ועדת הכנסת.

ב-2019 הוצב במקום ה-27 ברשימת הליכוד לכנסת העשרים ואחת. עקב התפטרותו של פנחס עידן מהרשימה לפני הבחירות קודם למקום ה־26. זוהר נבחר לכנסת, ולבקשת ראש הממשלה, בנימין נתניהו, הוביל את חוק התפזרות הכנסת העשרים ואחת שאושר בסוף מאי 2019.

ב-2020 נבחר לכנסת העשרים ושלוש לאחר שהוצב במקום ה-28 ברשימת הליכוד, ומונה ליושב ראש הקואליציה.

במהלך כהונתו היו מספר עימותים ציבוריים בינו לבין חבריו לסיעה. בסוף יולי 2020 החליט, בגיבוי ראש הממשלה נתניהו, להטיל עונשים על חברי כנסת ושרים בסיעה, שהפרו משמעת קואליציונית.

ב-2020 התמודד לראשות תנועת הליכוד העולמי וזכה במרבית הקולות בישראל, אך החליט שלא להתמודד מול יעקב חגואל שזכה למרבית הקולות בעולם. השניים הגיעו להסכם שבמסגרתו מונה חגואל ליו"ר ההסתדרות הציונית העולמית. בפועל, לאחר פשרה נוספת נבחר דני דנון ליו"ר הליכוד העולמי וזוהר מונה ליו"ר עמית של הליכוד העולמי.

בנובמבר 2020 נחקר זוהר על ידי משטרת ישראל בחשד של סחיטה באיומים של היועץ המשפטי לממשלה אביחי מנדלבליט בעקבות ראיון ברדיו ללא הפסקה. במרץ 2021 החליטה הפרקליטות לסגור את התיק נגדו.

בבחירות המקדימות בליכוד באוגוסט 2022 נבחר זוהר למקום העשירי ברשימה. לאחר הבחירות לכנסת מונה זוהר לשר התרבות והספורט והתפטר מהכנסת במסגרת "החוק הנורווגי".

 במשרד התרבות והספורט 
עם כניסתו לתפקיד פעל זוהר לשלילת מימון מהסרט "שני ילדים ביום" משום שהוא "מוציא את דיבתה של ישראל". בחודש אוקטובר 2023, עם פרוץ מלחמת חרבות ברזל יזם מבחן תמיכה למוסדות התרבות והספורט שנועדו להחזרת הפסדים עצמיים ולתשלום משכורות לשכירים ולפרילנסרים איתם משרד התרבות והספורט עבד. במסגרת מבחן התמיכה הוקצו כ-115 מיליון ש"ח, ואף מוסד לא נסגר או הוציא לחל"ת. בנוסף יזם את תוכניות "בלב אחד" ו"משיב הרוח" שנועדו לתשלום לאמנים שהופיעו בפני חיילים ומפונים ונערכו דרכן למעלה מ-6,000 מופעים. הוא הגדיל את קרן הסיוע לאמנים פי ארבעה, והגמיש את הקריטריונים על מנת לסייע לאמנים שנקלעו למצוקה כלכלית בעקבות המצב.

בפברואר 2025 הציג את הרפורמה בקולנוע הישראלי ושינה את מבחני התמיכה, במסגרתה הגדיל את תקציב קרנות הקולנוע ל-130 מיליון ש"ח, הגדיל את התקציבים המופנים לקרנות בפריפריה, הביא לתוספת תמיכה בפסטיבלים ישראלים ובסינמטקים, הפעיל לתקנות להפחתת בירוקרטיה בקרנות ופתיחתן לסוגות נוספות ושינה את חלוקת הניקוד לסרטים לפיה צפייה בישראל (בטלוויזיה, בקולנוע ובסטרימינג) תביא לניקוד יותר גבוה על ידי כך שהמבחנים החדשים קבעו כי חלק משמעותי מהתקציב יוענק לקרנות על בסיס "מבחן התוצאה" – מספר כרטיסים שנמכרו בקופות בישראל.

במרץ 2025 העביר זוהר בכנסת את ביטול חוק הלקטורים, שמבטל את חובת קרנות הקולנוע לשימוש במאגר הלקטורים הממשלתי ובכך פותח את הגשת התסריטים לציבור רחב יותר ומאפשר לבחור את התסריטים בהם יתמכו הקרנות לפי מדד אהבת הקהל הישראלי את התכנים.

בינואר 2026 בוטלו בהחלטתו כ-60 פרסים שמוענקים מדי שנה בתחומי יצירה שונים, ממחול וספרות ועד מוזיקה ואומנות פלסטית. בין הפרסים שבוטלו: פרס דבורה עומר לספרות ילדים ונוער, המחולק מאז 2005, פרס היצירה לסופרים עבריים ע"ש לוי אשכול, המוענק מאז 1969, פרס אריק איינשטיין לאמנים ותיקים מתחומים שונים, פרס מפעל חיים ע"ש פרנק פלג, פרס ראש הממשלה לקומפוזיטורים, שורת פרסים נוספים בתחום המוזיקה הקלאסית, פרס בתחום מוזיקת הג'אז, ופרסים נוספים למחול ולאומנות. השר זוהר נימק את הביטול בכך שהפרסים חולקו "תוך התעלמות ברורה מאמנים בעלי דעות שרוב העם מחזיק בהם". איגודי התרבות שיגרו מכתב חריף לזוהר בו דחו את הטענות וציינו כי "לאורך השנים זכו בפרסי היצירה יוצרים ויוצרות מכל קצוות הקשת התרבותית, החברתית והאידאולוגית של החברה הישראלית". הם הזהירו כי "המהלך פוגע לא רק ביוצרים עצמם אלא במערכת התרבות כולה".

תביעות משפטיות

זוהר הגיש תביעת לשון הרע על סך 140 אלף ש"ח נגד עמותת "חוזה חדש" המפעילה את תנועת המחאה 'קריים מיניסטר' עקב פרסום בו נאמר כי "מיקי זוהר הוא חייל בכיר בארגון הפשע של נתניהו שלא מפסיק להסית ולשקר". לאחר שהתביעה עברה שלוש ערכאות היא נדחתה בבית המשפט העליון, מבלי להשית הוצאות על זוהר.

פעילותו בכנסת

באפריל 2016 יזם זוהר תיקון לתקנות הרעש של המשרד להגנת הסביבה, לפיהן ליל מימונה וליל ל"ג בעומר יוחרגו מ"חוק הרעש" ובלילות אלה ניתן יהיה להפעיל מוזיקה ולחגוג גם אחרי השעה אחת עשרה בלילה. בעקבות היוזמה, אבי גבאי, השר להגנת הסביבה, שינה את התקנות בהתאם להצעתו של זוהר.

בנובמבר 2015 יזם חוק שמביא להטבות מס ביישובי הפריפריה, הטבות שממשיכות עד היום בכ-400 יישובים ונועדו למשוך תושבים לאזורים המרוחקים והמוחלשים.

ביוני 2018 אושרה הצעת חוק של זוהר ועליזה לביא לפיה כל עובד יוכל לסרב לעבוד בשבת ללא צורך בהצהרה כי הוא דתי וללא חשש פיטורים. על פי החוק, מעסיק אינו רשאי לסרב לקבל לעבודה עובד המצהיר כי הוא שומר שבת ואינו רשאי לכפות על העובד לעבוד ביום המנוחה השבועי שלו.

עמדותיו
זוהר מתנגד למדינה פלסטינית ותומך בסיפוח יהודה ושומרון למדינת ישראל. לשיטתו הפלסטינים צריכים להיות בעלי זכויות מלאות מלבד הזכות לבחור לכנסת חוץ ממי שמשרת בצבא או שירות לאומי ואזרחי.

בראיון שנתן עם כניסתו לתפקיד שר התרבות והספורט אמר כי הוא מאמין בחופש ביטוי מלא בעולם התרבות והאמנות, והוא לא יגביל חופש אמנותי מלבד במקרים בהם מזוהה הסתה כנגד חיילי צה"ל ללא שבוצע תחקיר רשמי בנושא, ואז יישלל מימון המדינה מיוצרי הסרט.

 התבטאויות משמעותיות 
בראיון שהעניק לירון דקל אמר זוהר: "אדם חכם לימד אותי שיש את שלושת הכ"פים: כוח, כבוד וכסף. בדרך כלל, אדם לא יצליח להשיג את כל השלושה. לכן אני, מבין שלושת הכ"פים, בעיקר עובד על הכ"ף של הכוח, ומקווה מאוד שבסוף היא גם תקנה לי את הכ"ף של הכבוד". לאחר פרסום הראיון הסביר זוהר כי דבריו הוצאו מהקשרם שכן הגיע לעשייה ציבורית לאחר שוויתר על עסקיו מתוך רצון לעבוד למען הציבור ולזכות בהערכתו.

באוקטובר 2020 הודיע זוהר כי הוא מקבל את הביקורות ומשנה את גישתו באופן מוחלט ואמר בישיבת הסיעה: "קיבלתי החלטה עם עצמי לשנות גישה. בהרבה מקרים זה קשה, כשאני רואה איך מנסים לרמוס אותנו ומתפוצץ. אני הולך באופן אישי לשנות את השיח".

בראיון במרץ 2023, חודשיים לאחר כניסתו למשרד התרבות והספורט, התייחס זוהר לראיון הישן ולשינוי שעשה ואמר כי החליף את שלושת הכ"פים שלו בכדורגל, כדורסל וכדורעף.

 חיים אישיים 
זוהר נשוי לימית, מתווכת דירות, ואב לארבעה ילדים. בנו, אליאב, זמר-יוצר, זכה בעונה התשיעית של תוכנית המציאות "הכוכב הבא" ובתו, הילי, השתתפה בעונה השלישית של "סליחה על השאלה ילדים" בפרק "ילדים של מפורסמים" שמשודרת בכאן חינוכית.

זוהר שומר שבת.

בשנת 2022 השתתף יחד עם אשתו בתוכנית הריאליטי "המטבח המנצח" ששודרה בערוץ קשת 12.

מתגורר בקריית גת.

קישורים חיצוניים


 מיקי זוהר, באתר ערוץ הכנסת

 הצל של:ח"כ מיקי זוהר (הליכוד) השבוע האחרון? באתר מאה ימים של שקיפות, 19 במרץ 2018
 רונית ורדי, המרוץ של מיקי זוהר, פרופיל פוליטי באתר ובמגזין ליברל, 15 באוגוסט 2019

 ירון דקל, "יותר משפיע משר": מיקי זוהר לא מתבייש להיות הרוטוויילר של נתניהו, באתר כאן חדשות, 10 ביולי 2020





הערות שוליים

קטגוריה:חברי הכנסת מטעם הליכוד
קטגוריה:חברי מועצה ברשויות מקומיות בישראל
קטגוריה:עסקני כדורסל ישראלים
קטגוריה:דירקטורים ישראלים
קטגוריה:קריית גת: חברי הכנסת
קטגוריה:חברי הכנסת העשרים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:בוגרי המרכז האקדמי למשפט ולעסקים
קטגוריה:בוגרי אוניברסיטת בר-אילן
קטגוריה:יושבי ראש ועדת הכנסת
קטגוריה:יושבי ראש הקואליציה
קטגוריה:סגני יושב ראש הכנסת בכנסת העשרים ושלוש
קטגוריה:מתחרי MKR המטבח המנצח
קטגוריה:פוליטיקאים ישראלים שהשתתפו בתוכניות מציאות ישראליות
קטגוריה:שרי התרבות והספורט בממשלות ישראל
קטגוריה:שרי ממשלת ישראל השלושים ושבע
קטגוריה:ישראלים שנולדו ב-1980